**KRIMET E NAZISTËVE NDAJ SHQIPTARËVE**

Siç të shënohej poshtë emrit “kthimi i padëshirueshëm”, përfundimi ishte destinacioni yt i fundit. Kishe një fat të caktuar dhe duhej të bindeshe për të jetuar por ndonjëherë nuk i dihej jetës.

Duhej të ecje me orë të tëra për të mbërritur në një të ashtëquajtur kamp, ku tmerri mbizotëronte. Ai ishte krijuar për lodhje të tmerrshme, ku uria ishte kryefjala dhe jo ushqimi. Punonin, përdoreshin, torturoheshin. E për çfarë? Thjesht se atyre gjermanëve u vlonte gjaku sapo dëgjonin emrin tonë. E vendosnin gjermanët se kush është de facto dhe kush de juro, kush i mirë dhe kush i keq, kush ishte i vlefshëm për të jetuar edhe dy ditë e kush jo.

Torturat që përjetuan,sfilitja dhe lodhja, u kishin dhënë shqiptarëve jo shumë shpresa. Të burgosurit ngjisnin të detyruar shkallët e vdekjes me peshë të rënda mbi shpinë, ku këmbët nuk ju mbanin për shumë gjatë duke u rrëzuar kështu për të mos u ngritur më kurrë. Bënin rrugë të gjata për të arritur kamp më kamp. Gjatë rrugës disa dorëzoheshin. Shokët varrosnin njëri-tjetrin edhe gjallë nëse ishte e nevojshme. Më mirë te shuheshin nga jeta nën dhé sesa sipër saj dhe të shihnin vetëm zi.

Pavarësisht se Shqipëria ishte e çliruar, për shqiptarët çlirim nuk kishte. Për të pafajshmit kishte këto rregulla:djegie, varje, mos ushqyerje dhe dhunim. Do të zgjoheshin herët për të kryer detyrimet e tyre, me shpresën se në darkë të ktheheshin përsëri në barake gjallë për të ngrënë atë thërrime buke që do t’u mbante shpirtin. Ishte i njejti avaz çdo ditë. Ritmi i kohës nuk dinte të shpejtohej dhe të dukej sikur e nesërmja donte shekuj të mbërrinte.

Të paktën ata që arritën të ktheheshin edhe pse jo të shumtë, ishin një fije lumturie. Kur të ktheheshin e dinin se do ti prisnin me krahë hapur edhe pse me frikë. Ishin të shkatërruar shpirtërisht por duhet të qëndronin të fortë para familjeve të tyre.

Shqiptarët gjatë asaj kohe fatkeqësisht nuk arritën të qëndronin të bashkuar. Donin të ndihmonin njëri-tjetrin, t’i ngrinin moralin shokëve dhe të paktën ta dinin fatin e tyre. Ama, ata shqiptarë i bashkonte urrejtja. Urrejtja që kishin për këta armiq që po i luanin si lodra sa andej-këndej. U bënë pa dashur pjesë e një fatkeqësie tjetër duke mos mjaftuar me aq sa kishin përjetuar deri atëherë.

Kjo ngjarje i shtohet shumë të tjerave të dëshmuara për të na treguar se kemi qënë të fortë që atëherë, që kemi përjetuar më shumë nga të gjithë për ta bërë atë historinë tonë sa më të larmishme me ngjyrat e saj. Kjo larmishmëri ato kohë kishte vetëm ngjyra të errëta për të na treguar vuajtjet. Tani i kemi kthyer në forcë vuajtjet dhe rrezatojmë shpresë për të ardhmen e vendit tonë.

**Kristina Tusha, Rreshen**